作者:劉克莊
標題:賀新郎
內容:何必遊嵩少。屋邊山、松風浩蕩，虎龍吟嘯。舊效楚人悲秋作，晚愛陶詩高妙。發如此、臨流羞照。屈指向來夸毗子，被西風、一筆都勾了。曾不滿，達人笑。當年玉振於江表。悵而今、老身空在，歡娛全少。假使真如彭祖壽，蒙叟猶嗤渠夭。偶落筆、不經人道。歲晚連床談至曉，勝岡頭、出沒看烏帽。君舉白，我頻釂。